CELEX: 62007CN0514
Language: mt
Date: 2007-11-22 00:00:00
Title: Kawża C-514/07 P: Appell imressaq quddiem il-Qorti tal-Ġustizzja fit- 22 ta' Novembru 2007 mir-Renju ta' l-Iżvezja kontra s-sentenza tat- 12 ta' Settembru 2007 , fil-Kawża T-36/04: Association de la presse internationale a.s.b.l. (API) vs Il-Kummissjoni tal-Komunitajiet Ewropej

23.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 51/32
            
         Appell imressaq quddiem il-Qorti tal-Ġustizzja fit-22 ta' Novembru 2007 mir-Renju ta' l-Iżvezja kontra s-sentenza tat-12 ta' Settembru 2007, fil-Kawża T-36/04: Association de la presse internationale a.s.b.l. (API) vs Il-Kummissjoni tal-Komunitajiet Ewropej
   (Kawża C-514/07 P)
   (2008/C 51/54)
   Lingwa tal-kawża: L-Iżvediż
   Partijiet
   
      Rikorrent: Ir-Renju ta' l-Iżvezja (rappreżentanti: A. Falk u S. Johannesson, Legal Advisers)
   
      Parti l-oħra fil-kawża: Association de la presse internationale a.s.b.l. (API) mill-Kummissjoni Ewropea
   Talbiet tar-rikorrent
   
               —
            
            
               li tannulla t-tieni paragrafu tad-dispożittiv tas-sentenza tal-Qorti tal-Prim'Istanza tat-12 ta' Settembru 2007, fil-Kawża T-36/04;
            
         
               —
            
            
               li tannulla d-deċiżjoni tal-Kummissjoni ta' l-20 ta' Novembru 2003 fl-intier tagħha, b'mod konformi mat-talbiet ta' l-API quddiem il-Qorti tal-Prim'Istanza, u b'hekk ukoll fir-rigward ta' l-aċċess miċħud għan-noti ppreżentati mill-Kummissjoni fis-sentenza Honeywell vs Il-Kummissjoni (T-209/01), is-sentenza General Electric vs Il-Kummissjoni (T-210/01) u s-sentenza Il-Kummissjoni vs L-Awstrija (C-203/03), u
            
         
               —
            
            
               tikkundanna lill-Kummissjoni tbati l-ispejjeż.
            
         Motivi u argumenti prinċipali
   
               1.
            
            
               Permezz tas-sentenza kkontestata, il-Qorti tal-Prim'Istanza applikat id-dritt Komunitarju b'mod żbaljat, billi naqset milli tannulla d-deċiżjoni tal-Kummissjoni fl-intier tagħha.
            
         
               2.
            
            
               Min-naħa l-oħra, il-Qorti tal-Prim'Istanza ddeċidiet li, skond l-Artikolu 4(2) tar-Regolament tal-Parlament Ewropew u tal-Kunsill (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (1), l-istituzzjonijiet għandhom l-obbligu li jevalwaw jekk l-iżvelar ta' dawn id-dokumenti jkunx b'mod speċifiku u konkret ta' ħsara għal interess protett minn eċċezzjoni. Huwa biss f'dan il-każ li eċċezzjoni tista' tkun bażi ta' rifjut li document jiġi żvelat. Dan l-eżami għandu jsir fir-rigward ta' kull dokument individwali. Ir-rikorrent jaqbel ma' din il-konklużjoni.
            
         
               3.
            
            
               Madankollu, min-naħa l-oħra, il-Qorti tal-Prim'Istanza kkonkludiet li proprju f'dan il-każ, il-Kummissjoni ma kellhiex l-obbligu li tagħmel dan l-eżami, b'referenza għall-fatt li jeżisti rekwiżit ġenerali ta' kunfidenzjalità għal dokumenti ppreżentati f'każijiet pendenti sakemm tkun saret il-proċedura orali tal-kawża. Dan ir-rekwiżit ġenerali ta' kunfidenzjalità huwa minn naħa bbażat fuq id-dritt għal smigħ xieraq quddiem qorti imparzjali, u min-naħa l-oħra fuq il-fatt li l-Kummissjoni għandha tkun f'pożizzjoni li tiddefendi l-interessi tagħha bħala parti fil-proċedura. F'dan ir-rigward, il-Qorti tal-Prim'Istanza ddeċidiet li l-Kummissjoni ma għamlitx evalwazzjoni żbaljata meta ċaħdet l-aċċess għad-dokumenti ppreżentati.
            
         
               4.
            
            
               Skond ir-rikorrent, l-aħħar deċiżjoni mhiex kumpatibbli ma' l-obbligu li tiġi eżaminata l-kwistjoni ta' l-iżvelar tad-dokumenti b'referenza għall-kontenut tad-dokument speċifiku. B'hekk, permezz tas-sentenza tagħha, il-Qorti tal-Prim'Istanza applikat id-dritt Komunitarju b'mod żbaljat.
            
         
      (1)  ĠU L 145, p. 43.